SKRIFTLIG FORESPØRGSEL E-3121/02

af Richard Howitt (PSE) til Rådet

(30. oktober 2002)

Om: Menneskerettighedsarbejderes sikkerhed i Colombia

I de sidste par måneder er der sket en mærkbar forringelse i den generelle menneskerettighedssituation i Bogota, således at menneskerettighedsarbejdere oplever et tiltagende fjendtligt arbejdsmiljø. Navnlig har den fysiske sikkerhed for medlemmer af Inter-Congregational Commission of Justice and Peace, en colombiansk ngo, ledsaget af Peace Brigades International, været alvorligt truet.

Den 7. august 2002 udsendte EU en erklæring for at markere Alvaro Uribe Velez' tiltrædelse som ny præsident for Republikken Colombia, hvori betydningen af menneskerettighederne i Colombia blev understreget. På baggrund af denne erklæring vil Rådet da oplyse, hvilke foranstaltninger det har truffet, og hvilke foranstaltninger det foreslår, at der træffes over for de colombianske myndigheder for at sikre den fysiske sikkerhed for menneskerettighedsforkæmpere i Colombia og sikre deres ret til frit at udføre deres arbejde?

Svar

(4. marts 2003)

Rådet overvåger løbende udviklingen i situationen i Colombia. Som det blev fastslået i den erklæring, som formandskabet fremsatte på EU's vegne:

Colombias nye regering står over for betydelige politiske, økonomiske og sociale udfordringer. Den Europæiske Union og dens medlemsstater vil støtte præsident Uribe i hans bestræbelser på at møde disse udfordringer. I denne forbindelse glæder EU sig over, at den nye regering går ind for fremme af de demokratiske principper, respekt for menneskerettighederne og retsstatsprincippet, og at den agter at styrke de statslige institutioner, arbejde for øget sikkerhed og bekæmpe terrorisme og ulovlig narkotikahandel.

EU fordømmer stærkt de krænkelser af menneskerettighederne og den humanitære folkeret, som begås i Colombia, og opfordrer samtlige parter til at arbejde for en forhandlingsløsning, da der kun på denne måde kan skabes varig fred.

EU vil fuldt og helt støtte den nye regerings bestræbelser på at afskaffe straffrihed og minder om, at det er vigtigt, at de ansvarlige for kriminelle handlinger stilles for en domstol.

EU finder, at der specielt skal lægges vægt på sociale og økonomiske reformer for nå frem til en varig løsning. EU er rede til at bistå regeringen med at planlægge og iværksætte sådanne reformer og vil samtidig fortsætte sin indsats for at støtte initiativer til fremme af fred og forsoning.

EU modtager løbende underretninger om ngo'ernes arbejdsbetingelser i Colombia. Ngo'erne yder et vigtigt bidrag til at mindske den humanitære krise, og til at fremme menneskerettighederne og social retfærdighed. EU's og medlemsstaternes repræsentationer har etableret en tæt dialog med ngo'erne på stedet og fører ligeledes en aktiv dialog med den colombianske regering til gavn for ngo'ernes virksomhed og bidrager således til at øge deres sikkerhed. I december sidste år vedtog Rådet omfattende konklusioner om situationen i Colombia, hvori det bl.a. opfordrede den colombianske regering til at anerkende og støtte den rolle, det civile samfund og ikke-statslige organisationer spiller som vigtige interessenter i forbindelse med gennemførelsen af disse reformer og bestræbelserne hen imod en forhandlingsløsning på den interne væbnede konflikt.